**भारत सरकार**

**पेट्रोलियम और प्राकृतिक गैस मंत्रालय**

**राज्‍य सभा**

**अतारांकित प्रश्‍न सं0 :1078**

**दिनांक 29 जुलाई, 2015**

**पेट्रोल में इथनॉल के मिश्रण की प्रक्रिया**

1078. श्री देवेंदर गौड टी॰:

क्या पेट्रोलियम और प्राकृतिक गैस मंत्री यह बताने की कृपा करेंगे किः

(क) देश में पेट्रोल में इथनॉल के मिश्रण में क्या प्रगति हुई है;

(ख) उन शहरों का ब्यौरा क्या है जहां पेट्रोल में 5 प्रतिशत इथनॉल मिलाया जाता है और जहां 10 प्रतिशत इथनॉल मिलाया जाता है;

(ग) क्या यह सच है कि इथनॉल में पेट्रोल की अपेक्षा ज्यादा आक्टेन होता है और यह धीरे-धीरे और पूर्ण रूप से जलता है, जिससे कम उत्सर्जन होता है; और

(घ) क्या कारण है कि इथनॉल मिश्रित पेट्रोल भी उसी मूल्य पर बेचा जाता है जबकि यह सस्ता पड़ता है?

**उत्‍तर**

**पेट्रोलियम और प्राकृतिक गैस मंत्रालय में राज्‍य मंत्री (स्‍वतंत्र प्रभार)**

**(श्री धर्मेन्‍द्र प्रधान)**

(क): पिछले तीन चीनी वर्षों और चालू वर्ष (19.07.2015 तक) के दौरान सार्वजनिक क्षेत्र की तेल विपणन कंपनियों (ओएमसीज) द्वारा एथेनोल की अधिप्राप्‍ति का ब्‍यौरा अनुलग्‍नक में दिया गया है।

(ख): वर्तमान में ओएमसीज 6 राज्‍यों अर्थात उत्तर प्रदेश, बिहार, गोवा, कर्नाटक, महाराष्‍ट्र, उत्तराखंड में 10% तक और शेष अधिसूचित राज्‍यों और यूटीज में 5% तक पेट्रोल में एथेनोल के मिश्रण को लागू कर रही हैं।

(ग): जी, हां। एथेनोल में पेट्रोल की तुलना में ऑक्‍टेन ज्‍यादा होता है और यह धीरे-धीरे पूरी जलती है जिससे उत्‍सर्जन कम होता है।

(घ): 26 जून, 2010 से पेट्रोल की कीमत को बाजार निर्धारित बनाया गया है। एथेनोल की तुलना में पट्रोल की लागत कई कारकों पर निर्भर करती है जिसमें अंतर्राष्‍ट्रीय बाजार में पेट्रोल के मूल्‍य, रुपए/डॉलर की विनिमय दर, एथेनोल का अधिप्राप्‍ति मूल्‍य, ओएमसीज द्वारा वहन की गई हैंडलिंग/मिश्रण लागत आदि शामिल हैं। इसके अतिरिक्‍त यह सुनिश्‍चित करने के लिए कि पणधारकों के मूल्‍य निर्धारण के कारण एथेनोल का उत्‍पादन और आपूर्ति की योजनाओं पर प्रतिकूल प्रभाव न पड़े, सरकार ने 10.12.2014 को ओएमसीज डिपो/संस्‍थापन से आसवनी की दूरी पर निर्भर करते हुए एथेनोल का मूल्‍य 48.50 रुपए से 49.50 प्रति लीटर की रेंज में निर्धारित किया है। ओएमसीज उसी बाजार दर पर एथेनोल मिश्रित पेट्रोल और प्‍लेन पेट्रोल बेच रही है।

अनुलग्‍नक

**‘’पेट्रोल में एथेनोल के मिश्रण की प्रक्रिया’’ के संबंध में दिनांक 29 जुलाई, 2015 को श्री देवेंदर गौड** **टी॰ द्वारा पूछे गए राज्‍य सभा अतारांकित प्रश्‍न सं. 1078 के भाग (क) के उत्तर में संदर्भित अनुलग्‍नक।**

**पिछले तीन चीनी वर्षों (अगले वर्ष अक्‍तूबर से सितंबर) और चालू चीनी वर्ष के दौरान सार्वजनिक क्षेत्र की तेल विपणन कंपनियों (ओएमसीज) द्वारा अधिप्राप्‍त एथेनोल।**

(आकड़े करोड़ लीटर में)

|  |  |
| --- | --- |
| **चीनी वर्ष** | **अधिप्राप्‍ति** |
| 2011-12 | 26 |
| 2012-13 | शून्‍य\*\*  |
| 2013-14 | 57.55  |
| **2014-15 (19.07.2015 की स्‍थिति के अनुसार)** | 36.24  |

\*\* विक्रेताओं को एलओआइज जारी किए गए थे लेकिन सीसीईए के नवंबर, 2012 के निर्णय के पश्‍चात, जिसके द्वारा एथेनोल अधिप्रापति की प्रक्रिया निविदा के माध्‍यम से बाजार प्रचालित हो गई थी, कोई विक्रेता करार पर हस्‍ताक्षर करने के लिए नहीं आया।